Bute
        
         (adelstittel)
Store norske leksikon,Historie,Historiske hjelpevitenskaper,Adelsvesen
Bute er britiske adelstitler som har vært båret av en gren av slekten Stuart som nedstammer fra kong Robert 2s utenomekteskapelige sønn John (eller James) Stuart, og som fra 1406 har innehatt det arvelige embetet som stattholdere på Rothesay Castle.
John Stuarts etterkommer i niende ledd, Sir James Stuart (død 1710), fikk i 1703 den skotske tittelen earl of Bute. Hans sønnesønn John Stuart (1713–1792), den tredje earl, var britisk statsminister i 1762–1763. Han var far til John Stuart (død 1814), som i 1796 fikk tittelen marquess of Bute. Hans sønn John var gift med Elizabeth Penelope Crichton, datter av den sjette earl of Dumfries, og deres sønn John (1793–1848) tok slektsnavnet Crichton-Stuart. Slekten Crichton er kjent siden slutten av 1200-tallet, ble adlet i 1488 og fikk tittelen earl of Dumfries i 1633.Nåværende tittelinnehaver, John Crichton-Stuart (født 1958), den syvende marquess of Bute, er bilsportutøver (under navnet Johnny Dumfries), og har blant annet en delt seier i Le Mans fra 1988. Han eier 80 prosent av øya Bute, med slottet Mount Stuart, som er slektens hovedsete. Godsene omfatter i alt 300 000 dekar land. Les mer i Store norske leksikon slekten Stuart adel